ལྟ་ཚུལ་འདིའི་ཐོག་ནས་ཆོས་ལུགས་ནང་ཕན་ཚུན་དབར་གོ་རྟོགས་ཡར་རྒྱས་གཏོང་ཆེད་འཛམ་གླིང་ཡུལ་གྲུ་མང་པོའི་ནང་འབད་བརྩོན་བྱས་དང་བྱེད་བཞིན་པ་ལ་ངས་དགའ་བསུ་ཞུ་ཡི་ཡོད།ད་ལྟའི་དུས་ཚོད་འདིར་དེ་འདྲའི་འབད་བརྩོན་དགོས་པ་ཧ་ཅང་གལ་ཆེ།གལ་ཏེ་ཆོས་ལུགས་ཚང་མས་འགྲོ་བ་མི་རིགས་ཀྱི་ཡར་རྒྱས་གོང་འཕེལ་ཐད་སེམས་འཁུར་བླངས་པ་ཡིན་ན་འཛམ་གླིང་ཞི་བདེའི་བདེ་ཐབས་ཆེད་མཉམ་རུབ་ཐོག་ལས་སླ་པོའི་ངང་ནས་ལས་དོན་སྒྲུབ་ཐུབ།ཆོས་ལུགས་ཚང་མས་མཉམ་རུབ་ཐོག་ནས་བྱ་བ་སྒྲུབ་རྒྱུའི་མཐུན་འབྲེལ་དེ་ཆོས་ལུགས་ནང་ཕན་ཚུན་བར་གྱི་གོ་རྟོགས་ལ་རག་ལུས་ཡོད།གོམ་སྟབས་དེ་གལ་ཆེ་ཤིན་ཏུ་ཆེན་པོ་ཡིན་ན་ཡང་དེ་སྒྲུབ་སླ་པོ་དང་མྱུར་དུ་སྒྲུབ་ཐབས་མེད་པ་ཡང་ང་ཚོས་ངེས་པར་དུ་ཤེས་དགོས།ཆོས་ལུགས་ནང་ཕན་ཚུན་བར་ལྟ་གྲུབ་ཀྱི་ཁྱད་པར་ཡོད་པ་དེ་ང་ཚོས་སྦས་ཐབས་མེད་པ་མ་ཟད་ད་ལྟ་ཡོད་བཞིན་པའི་ཆོས་ལུགས་ཁག་གི་ཚབ་ཏུ་འཇིག་རྟེན་སྤྱིའི་ཆོས་ལུགས་གསར་པ་ཞིག་སྤེལ་བའི་རེ་བ་ཡང་མེད།ཆོས་ལུགས་སོ་སོའི་རང་ཉིད་ཀྱི་ཐུན་མོང་མིན་པའི་མཐུན་སྦྱོར་གནང་གི་ཡོད་པ་དང༌།ཆོས་ལུགས་ཚང་མས་རང་རང་གི་ཐབས་ཚུལ་འདྲ་མིན་ཀྱིས་འགྲོ་བ་མིའི་ཚོགས་སྡེ་གང་ཞིག་ལ་གང་ཟག་རང་ཉིད་ཀྱི་མི་ཚེ་ལ་བལྟ་ཚུལ་ཐོག་ནས་འོས་པ་དང་འཚམས་པ་རེད།རྒྱུ་མཚན་དེའི་ཕྱིར་ཆོས་ལུགས་ཚང་མ་འཛམ་གླིང་འདི་ནང་གལ་ཆེན་པོ་ཡིན།